Матчына любоў
*Міхась Пазнякоў*

На падворку — завіруха,

Свішча вецер ледзяны.

Казку ўважліва ты слухаў,

А цяпер, сынок, засні.

Верабейкі ўжо паснулі

Пад зацішнаю страхой,

Засынай і ты, сынуля,

Залаты званочак мой.

Будзеш ты ў мяне заўсёды

Добрым, шчырым, як цяпер,

Адганю я ўсе нягоды,

Мой сыночак, ад цябе.

Дзеці ўсюды вырастаюць,

Каб жыццё квітнела зноў.

Ведай: самая святая

Гэта — матчына любоў.

Маці светлым, чыстым сэрцам

Прад табой асветліць змрок.

А надарыцца — ад смерці

Захіне сабой, сынок.